**Likumprojekta „Grozījumi Valsts drošības iestāžu likumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Deklarācijas par Māra Kučinska vadītā Ministru kabineta iecerēto darbību īstenošanai[[1]](#footnote-2) ievads un sadaļa „Valsts drošība un nacionālā identitāte”.  Valsts drošības iestāžu iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Satversmes aizsardzības birojs (turpmāk – SAB), Militārās izlūkošanas un drošības dienests (turpmāk – MIDD) un Drošības policija (turpmāk – DP) ir tiešās pārvaldes iestādes ar ļoti specifisku kompetenci. Proti, atbilstoši normatīvajos aktos noteiktajam, tās ir īpaši pilnvarotas iestādes, kas veic izlūkošanas un pretizlūkošanas darbības, kā arī ir operatīvās darbības subjekti. Ņemot vērā minēto, šo iestāžu kopuma apzīmēšanai normatīvajos aktos tiek lietots īpašs jēdziens – valsts drošības iestādes (turpmāk – VDI) – un to sistēmu, subjektu kompetences sadalījumu, darbības tiesisko pamatu, mērķus, uzdevumus, pienākumus, atbildību, darbības finansēšanas, uzraudzības un kontroles kārtību nosaka speciāls likums – Valsts drošības iestāžu likums (turpmāk – Likums).  VDI ekskluzīvā kompetencē nodoto uzdevumu raksturs nosaka nepieciešamību to darbībā ievērot sevišķu slepenību un nodrošināt to pietiekamu neatkarību no politiskajām partijām, dažādām organizācijām, kustībām, pārējām valsts varu un pārvaldi realizējošām institūcijām vai citām juridiskām un fiziskām personām. VDI darbība nav savietojama ar regulējumu, kura mērķis ir nodrošināt maksimālu atklātību, pieejamību un prognozējamību („caurspīdību”) valsts pārvaldē. Pirmkārt, tas apgrūtinātu un būtiski traucētu VDI spējai izpildīt tām noteiktos uzdevumus, tādējādi kaitējot nacionālās drošības interesēm, un, otrkārt, tādējādi tiktu pārkāptas valsts noslēpuma aizsardzību reglamentējošo normatīvo aktu prasības. Tā, piemēram, VDI personālsastāva komplektēšanu nav iespējams nodrošināt, izsludinot atklātus pretendentu konkursus uz vakantajiem amatiem. VDI ir nepieciešams īstenot īpašas procedūras minētā mērķa sasniegšanai. Atšķirības vērojamas arī daudzos citos jautājumos, piemēram, dienesta pienākumu izpildes laika organizēšanā, amatpersonām piešķirto tiesību apjomā u.tml.  Nepieciešamība nodrošināt īpašu neatkarību un objektivitāti VDI darbībā savukārt nosaka nepieciešamību pēc ļoti būtiskiem attiecīgo iestāžu personālsastāva tiesību ierobežojumiem, kas nav paredzēti normatīvajos aktos, kas reglamentē institūcijas darbību un dienesta gaitu vairumā citu tiešās pārvades iestāžu, piemēram, Valsts civildienesta likumā. Līdz ar to šāds speciāls likums VDI ir īpaši nozīmīgs.  Vienlaikus jāatzīst, ka, neskatoties uz šāda speciāla likuma esamību, pašreizējais VDI darbības normatīvais regulējums nav pietiekams – Likumā ir konstatējami būtiski trūkumi. Proti, ņemot vērā iepriekš minēto VDI specifiku, Likumā šobrīd ir paredzēts **īpašs valsts dienesta veids – dienests VDI**. Valsts dienesta veidi Latvijā ir dažādi – jau minētais vispārējais civildienests, tāpat arī specializētais valsts civildienests, militārais dienests, Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienests, dienests Korupcijas novēršanas un apkarošanas birojā utt. Valsts dienestā esošās personas (t.i., amatpersonas) no citiem attiecīgajā institūcijā vai „privātajā sektorā” (ne valsts pārvaldē) nodarbinātajiem (t.i., darbiniekiem) atšķiras ar to, ka amata pienākumu izpildes ietvaros tās līdzdarbojas valsts varas īstenošanā. Tādēļ **valsts un attiecīgās amatpersonas tiesiskās attiecības atšķiras no darba devēja un darbinieka tiesiskajām attiecībām**.  Ievērojot minēto, katram no šiem valsts dienesta veidiem likumdevējs var noteikt īpašu dienesta gaitu. Tas nenoliedzami ir nepieciešams arī dienesta VDI gadījumā. Ņemot vērā to, ka SAB, MIDD un DP veido vienotu VDI kopumu, Likumam jānosaka pēc iespējas vienota šā dienesta veida gaita, tomēr, **kaut arī Likumā šāda dienesta veida esamība ir noteikta, tas nesatur konkrētu dienesta tiesisko attiecību regulējumu, tādējādi šo jēdzienu nepiepildot ar saturu.** Proti,šobrīd Likumā (Ceturtajā nodaļā) ir iekļautas vien atsevišķas normas par dienestu VDI:   * nosacījumi, kādas personas drīkst vai nedrīkst nodarbināt VDI; * nosacījumi attiecībā uz VDI amatpersonu saukšanu pie atbildības vai procesuālu darbību veikšanu pret tām; * VDI amatpersonu tiesības un tiesību ierobežojumi; * izdienas pensijas.   **Vienlaikus virkne ar dienesta gaitu saistītu jautājumu šajā Likumā iztrūkst. Tie vai nu normatīvajos aktos nav reglamentēti vispār, vai ir noteikti fragmentāri – atsevišķos normatīvos aktos un attiecībā uz atsevišķām VDI amatpersonām**. Piemēram, lai gan DP ir VDI kopuma sastāvdaļa, uz DP amatpersonām, kurām ir speciālās dienesta pakāpes, attiecas Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likuma (turpmāk – Iekšlietu sistēmas likums) attiecīgās normas. Tas nozīmē, ka daļai no VDI dienestā esošām amatpersonām dienesta gaitu nosaka citu dienesta veidu reglamentējošs normatīvais akts. Šāda situācija, proti, vienlaikus ar Likumu pastāvošais DP amatpersonām ar speciālajām dienesta pakāpēm saistošais Iekšlietu sistēmas likums zināmā mērā arī destabilizē VDI vienotību, jo atsevišķas VDI amatpersonu kategorijas ir pakļautas atšķirīgiem dienesta gaitas nosacījumiem. Uz SAB amatpersonām, savukārt ir attiecināmas atsevišķas ar dienesta gaitu saistītas Satversmes aizsardzības biroja likuma normas, bet uz VDI pārvietoto karavīru dienesta gaitas atsevišķus jautājumus reglamentē Militārā dienesta likums. **Izņemot Likuma Ceturtās nodaļas vispārīgās normas, nepastāv ārējie normatīvie akti, kas noteiktu vienotus VDI amatpersonu dienesta gaitas nosacījumus**. Līdz ar to praksē ir izveidojusies nevēlama situācija, un nākas piemērot dažādus ārējos normatīvos aktus VDI amatpersonu, kas atsevišķos gadījumos veic tādus pašus uzdevumus, dienesta jautājumu risināšanā.  Pašlaik VDI amatpersonas, kuras nav uz VDI pārvietotie karavīri vai DP amatpersonas ar speciālajām dienesta pakāpēm, saistībā ar nepilnīgo normatīvo regulējumu **atrodas darba tiesiskajās attiecībās ar VDI. Šāda situācija neatbilst dienesta būtībai, kā arī var apgrūtināt VDI funkciju izpildi**. Tā kā saistībā ar pastāvošo valsts drošības apdraudējumu kā viena no Māra Kučinska vadītā Ministru kabineta galvenajām prioritātēm ir noteikta valsts drošība, ir būtiski nodrošināt maksimāli efektīvu VDI funkciju un uzdevumu izpildi. Viens no galvenajiem instrumentiem šā mērķa īstenošanai ir augsti disciplinēta personāla vadība. Ņemot vērā arī to, kadarba tiesības un uz tām balstītie principi galvenokārt ir vērsti uz darbinieku, nevis darba devēju, interešu aizsardzību un mērķu sasniegšanu,Darba likuma piemērošana VDI amatpersonu dienesta gaitas organizēšanā ne vienmēr veicina optimālu VDI mērķu un funkciju izpildi un var būt pretrunā ar dienesta attiecību nodibināšanas mērķi.  Lai novērstu radušos situāciju, Likumā:   * jānostiprina dienests VDI kā speciāls dienesta veids, kas ir atšķirīgs no citiem dienestiem valsts pārvaldē; * jānosaka dienesta tiesisko attiecību regulējums, kas aizstāj darba tiesiskās attiecības; * jānosaka vienoti dienesta gaitas principi, kas stiprinātu VDI kopumu Latvijā; * jānodrošina atbilstošs informācijas aizsardzības līmenis visās VDI.   **Ņemot vērā minēto, projekts paredz būtiskas izmaiņas Likuma ceturtajā nodaļā „Dienests valsts drošības iestādēs”, kura attiecas uz VDI nodarbinātajiem (amatpersonām un darbiniekiem), papildinot to ar pilnīgu un visām VDI amatpersonām saistošu, vienotu dienesta nosacījumu regulējumu**, kā arī novēršot atsevišķas konstatētās nepilnības esošajā regulējumā, piemēram, izvērtējot un precizējot jēdzienu „amatpersona” un „darbinieks” lietojumu Likumā, izslēdzot norādi, ka VDI amatpersonas goda un cieņas aizskaršana ir sodāma saskaņā ar likumu, kas vairs neatbilst esošajam regulējumam, u.tml.  Likuma ceturtā nodaļa tiek izteikta jaunā redakcijā, nosakot tajā:   1. vispārīgos dienesta noteikumus, kas būtiski ierobežo Darba likuma normu piemērošanu dienesta attiecībās. Dienesta attiecībās darba tiesiskās attiecības regulējošo normatīvo aktu normas būs piemērojamas tikai atsevišķos jautājumos, proti - ciktāl attiecīgos jautājumus nenosaka Likums un Valsts un pašvaldību institūciju amatpersonu un darbinieku atlīdzības likums. Tā, piemēram, piemērojamas būs Darba likuma normas, kas nosaka termiņus, tajā skaitā noilguma termiņu, darba samaksas izmaksas laiku, veidu un aprēķinu, atlīdzību gadījumos, kad darbinieks neveic darbu attaisnojošu iemeslu dēļ, ieturējumus no darba samaksas un to ierobežojumus, darbinieka civiltiesisko atbildību, grūtniecības un dzemdību atvaļinājuma piešķiršanu, atvaļinājuma piešķiršanu bērna tēvam, adoptētājam vai citai personai un bērna kopšanas atvaļinājuma piešķiršanu, kā arī tiesības, kas pienākas grūtniecēm un sievietēm, kuras baro bērnu ar krūti, un sievietēm pēcdzemdību periodā līdz vienam gadam; 2. ciktāl dienesta attiecības reglamentējošie noteikumi ir piemērojami darba tiesiskajās attiecībās ar VDI darbiniekiem, proti, valsts drošības iestāžu darbinieku tiesiskajās attiecībās pamatā piemēro Darba likuma normas, ciktāl Likums nenosaka citādi; 3. vispārīgos amatpersonu un darbinieku pienākumus un tiesības; 4. vienotus nosacījumus un specifiskas prasības kandidātu dienestam (darbam) VDI atlasei, tai skaitā VDI amatpersonas vai darbinieka amata kandidāta atbilstības novērtēšanai, pieņemšanai dienestā (darbā) un iecelšanai amatā, kā arī pārbaudes laika noteikšana. Jāatzīmē, ka kandidātu dienestam (darbam) VDI atlase ir īpaši nozīmīga, lai VDI varētu pilnvērtīgi īstenot tām normatīvajos aktos noteiktos darbības mērķus, funkcijas un uzdevumus; 5. vienotu regulējumu VDI amatpersonas zvērestam (uzticamības un slepenības zvērestam), kas jādod, uzsākot pildīt amata pienākumus; 6. detalizētāk reglamentētus VDI amatpersonu un darbinieku atbildības nosacījumus.   **Tāpat arī projekts paredz Likuma papildināšanu ar jaunu (sesto) nodaļu „Dienesta gaita valsts drošības iestādē”. Minētā nodaļa ir attiecināma tikai uz amatpersonām un ietver normas, kas nosaka:**  1) amata aprakstu izstrādi, kas līdz šim Likumā nebija noteikta un bija paredzēta tikai Iekšlietu sistēmas likumā attiecībā uz DP amatpersonām;  2) vienotus amatpersonas darbības rezultātu novērtēšanas principus, kā arī nosacījumus amatpersonas veselības stāvokļa, psiholoģisko īpašību un fiziskās sagatavotības atbilstības novērtēšanai valsts drošības iestādes vadītāja izvirzītajām prasībām un šo vērtējumu iespējamām sekām;  3) regulējumu amatpersonas pārcelšanai uz noteiktu vai nenoteiktu laiku citā amatā jebkurā VDI un norīkošanai uz noteiktu laiku pildīt dienesta pienākumus citā struktūrvienībā, jo līdz šim šādu iespēju Likums neparedzēja, neskatoties uz to, ka tas ir būtisks dienesta attiecību elements un šāda iespēja veicinātu VDI uzdevumu efektīvu izpildi. Tāda daļēji bija noteikta tikai Iekšlietu sistēmas likumā (attiecībā uz DP). Iespēja ar esošajiem cilvēkresursiem uz laiku nodrošināt būtisku vakantu amatu aizpildīšanu ir nozīmīga VDI darbības nepārtrauktības garantēšanai;  4) iespēju VDI amatpersonu uz laiku norīkot uz citu valsts pārvaldes iestādi, starptautisku organizāciju vai šādas starptautiskas organizācijas dalībvalsts institūciju, saglabājot tai valsts drošības iestādes amatpersonas statusu. Šobrīd šāda iespēja nav paredzēta;  5) iespēju amatpersonas nosūtīt komandējumā darba pienākumu izpildei vai zināšanu papildināšanai un kvalifikācijas paaugstināšanai;  6) vienotus nosacījumus amatpersonas atstādināšanai no amata pienākumu izpildes;  7) vienotu regulējumu amatpersonai piešķiramiem apbalvojumiem un to piešķiršanas kārtībai. MIDD šāds regulējums ārējos normatīvos aktos līdz šim nav bijis paredzēts, savukārt SAB apbalvojumus šobrīd nosaka Satversmes aizsardzības biroja likums. DP līdz šim piemērots Iekšlietu sistēmas likuma regulējums, tomēr šajā likumā paredzētā apbalvojumu piešķiršanas kārtība neatbilst DP kā valsts drošības iestādes darbības specifikai un principa "vajadzība zināt" ievērošanai. Vienota regulējuma noteikšana Likumā novērsīs šādas situācijas un veicinās informācijas aizsardzību. Tādējādi Likumā plānots vienkopus uzskaitīt visus iespējamos apbalvojumus, kādus var piešķirt VDI. Papildus norādāms, ka regulējums ir saskaņots ar citiem normatīvajiem aktiem, piemēram, Valsts un pašvaldību amatpersonu un darbinieku atlīdzības likuma (turpmāk – Atlīdzības likums) 42.pantā ir noteikts, ka karavīram, kā arī Iekšlietu ministrijas sistēmas iestādes amatpersonai ar speciālo dienesta pakāpi likumā noteiktajos gadījumos papildatvaļinājumu var piešķirt arī kā apbalvojumu. Šāda papildatvaļinājuma ilgums nedrīkst pārsniegt 10 dienas. Līdz ar to, līdzīgi kā Militārā dienesta likumā attiecībā uz  apbalvojumiem karavīram, arī Likumā ir plānots noteikt, ka VDI amatpersonai noteiktos gadījumos var piešķirt Atlīdzības likumā paredzēto apbalvojumu - papildatvaļinājumu līdz 10 dienām, ar to saprotot 10 kalendārās dienas. Vienlaikus attiecībā uz vērtīgu balvu norādāms, ka ar to ir saprotamas materiālās vērtības (priekšmeti), kas neaptver Atlīdzības likumā noteikto naudas balvu, kas saskaņā ar Atlīdzības likuma 3.panta ceturtās daļas 5.punktu var tikt piešķirta sakarā ar amatpersonai (darbiniekam) vai valsts vai pašvaldības institūcijai svarīgu sasniegumu (notikumu), ņemot vērā amatpersonas (darbinieka) ieguldījumu attiecīgās institūcijas mērķu sasniegšanā. Vērtīga balva kā apbalvojums jau šobrīd ir paredzēta Iekšlietu sistēmas likumā. Ar VDI vadītāja apbalvojumu saprot apbalvojumus, kas dibināti saskaņā ar Valsts apbalvojumu likuma 2.panta otro daļu un Ministru kabineta 2010. gada 5. oktobra noteikumiem Nr. 928 „Kārtība, kādā dibināmi valsts institūciju un pašvaldību apbalvojumi”;  8) dienesta pienākumu izpildes laika organizāciju, kas līdz šim normatīvajos aktos bija reglamentēta tikai vienai no VDI – DP. Izņemot Iekšlietu sistēmas likumu, citi normatīvie akti neparedz īpašus nosacījumus darba laika organizācijai VDI. Ņemot vērā dienesta specifiku, šādi atšķirīgi nosacījumi ir nepieciešami un līdz ar to šajā Likumā nav iekļaujamas vispārējas atsauces uz citiem normatīvajiem aktiem, kas regulē ar laika organizāciju saistītus jautājumus darba tiesisko attiecību ietvaros vai citos valsts dienesta veidos. Speciāla regulējuma neesamība līdz šim ir bijis ļoti būtisks Likuma trūkums, kas varētu ietekmēt VDI funkciju izpildi. Tāpat jāatzīmē, ka Latvijai, kā Eiropas Savienības dalībvalstij ir saistoši Eiropas Savienības tiesību akti, piemēram, Eiropas Parlamenta un Padomes 2003. gada 4. novembra direktīva 2003/88/EK par konkrētiem darba laika organizēšanas aspektiem (turpmāk tekstā – Darba laika direktīva), kuras normas attiecīgi ir pārņemtas arī Darba likumā. Tomēr jānorāda, ka VDI tām likumos noteikto darbības mērķu, funkciju (veikt izlūkošanu, pretizlūkošanu un operatīvās darbības) un uzdevumu izpildes nodrošināšanai strādā tādā režīmā, kādā to attiecīgajā brīdī prasa nacionālās drošības interešu, tajā skaitā valsts drošības un konstitucionālās iekārtas aizsardzības, nodrošināšana. Līdz ar to ir nepieciešams likumā iestrādāt tādu darba laika tiesisko regulējumu, kas dod iespēju atbilstoši nepieciešamībai koncentrēt VDI kapacitāti tūlītēju apdraudējumu novēršanai vai risku mazināšanai. Tādējādi (arī ņemot vērā gan Eiropas Savienības kompetenci saskaņā ar Līgumu par Eiropas Savienību un Līgumu par Eiropas Savienības darbību, gan direktīvas tvērumu, saskaņā ar kuru direktīvu nepiemēro gadījumos, kad tā ir nenovēršamā pretrunā dažu valsts dienestu darbības īpatnībām, piemēram, bruņotajos spēkos vai policijā, vai kādā īpašā civilās aizsardzības dienestā) uz VDI darbību nevar būt pilnībā attiecināmi visi direktīvas (un arī Darba likuma) nosacījumi, vai arī ir nepieciešami īpaši nosacījumi (piemēram, amatpersonas pienākums būt sasniedzamam, lai nepieciešamības gadījumā VDI var nekavējoties nodrošināt informācijas apmaiņu vai amatpersonas un darbinieka iesaistīšanu steidzamu vai nepārtrauktu, iepriekš neparedzētu uzdevumu veikšanā). Līdz ar to Projektā ir paredzēti izņēmumi no vispārējās darba laika organizācijas kārtības, vienlaikus saglabājot līdzīgu regulējumu līdz šim Iekšlietu sistēmas likumā paredzētajam. Tāpat, nosakot ierobežojumus, ir nodrošināmi arī attiecīgie kompensācijas mehānismi, piemēram, gadījumā, ja, ņemot vērā dienesta nepieciešamību vai dienesta pienākumu raksturu, nav iespējams piešķirt pārtraukumu, amatpersonai jānodrošina iespēju paēst dienesta pienākumu izpildes laikā;  9) regulējumu attiecībā uz amatpersonām piešķiramo atvaļinājumu, jo VDI dienesta specifikas dēļ arī šajā jautājumā ir nepieciešams speciāls regulējums, kas atšķiras no vispārējā. Projekts cita starpā paredz iespēju, nejautājot amatpersonas piekrišanu, nepieciešamības gadījumā pārcelt ikgadējā apmaksātā atvaļinājuma daļu uz nākamo gadu, ja citādāk nav iespējams nodrošināt VDI funkciju nepārtrauktu izpildi;  10) vienotus amatpersonu atvaļināšanas nosacījumus,  11) vienotu regulējumu attiecībā uz VDI amatpersonu apliecību izdošanu, lietu nodošanu un VDI amatpersonu pensijām.  Vienlaikus ar vienota dienesta gaitas VDI noteikšanu ir ievērojamas arī dažas specifiskās atšķirības, kas pastāv VDI starpā. Proti:  - SAB, atšķirībā no MIDD un DP, ir tiešās pārvaldes iestāde, kas atrodas Ministru kabineta pārraudzībā, līdz ar to SAB darbību papildus regulē arī atsevišķs likums;  - DP, atšķirībā no MIDD un SAB, ir arī izmeklēšanas iestāde, kā arī DP nodrošina atsevišķu valsts augstāko amatpersonu aizsardzību (apsardzi). Tāpat DP ir koordinējošā institūcija pretterorisma jomā, kā arī pati veic savā valdījumā esošās kritiskās infrastruktūras aizsardzību.  Ņemot vērā to, ka **pēc Projektā paredzēto izmaiņu spēkā stāšanās DP amatpersonām vairs nebūs saistošs Iekšlietu sistēmas likums**, Likumu nepieciešams papildināt ar normām, kas paredz, ka DP priekšniekam ir tiesības noteikt amatus, kuru pienākumus pildot, amatpersonām nepieciešams valkāt formas tērpus, kuru aprakstu un izsniegšanas kārtību deleģēts noteikt DP priekšniekam. Atbilstoši Likuma 24. panta trešajai daļai VDI darbība tiek finansēta no valsts budžeta līdzekļiem, un DP valsts budžeta līdzekļi formas tērpu iegādei jau ir piešķirti. Papildus valsts budžeta līdzekļi DP formas tērpu nodrošināšanai nebūs nepieciešami.  Papildinot Likumu ar sesto nodaļu un izsakot jaunā redakcijā jau esošo ceturto nodaļu, ir **precizētas un papildinātas** **arī Likuma ceturtajā nodaļā jau pašlaik esošās normas**. Tā, piemēram, tiek paplašināti VDI amatpersonām noteiktie aizliegumi, precizējot normu, kas liedz lemt jautājumus, kuri saistīti ar amatpersonai tuvu personu interesēm, kā arī papildinot ar jaunu normu, kas nosaka valsts drošības iestādes vadītāja tiesības dienesta nepieciešamības gadījumā drošības apsvērumu dēļ paredzēt citus amatpersonu tiesību ierobežojumus, piemēram, izbraukt uz noteiktām valstīm vai atklāt savu piederību VDI u.tml. Atkarībā no situācijas un ģeopolitiskajām norisēm minētie aizliegumi un ierobežojumi (tajā skaitā valstis, uz kurām liegta izbraukšana) var mainīties, tādēļ tie nav konkretizējami pašā Likumā, bet gan jāparedz kā VDI vadītāja kompetences jautājums.  Tāpat arī paredzēts pilnveidot Likuma regulējumu, to papildinot ar detalizētāku VDI amatpersonu tiesību uzskaitījumu, kas izriet no VDI funkcijām, t.sk. tiesībām, kuras līdz šim DP kā Iekšlietu ministrijas sistēmas iestāde izmantojusi, pamatojoties uz likumu „Par policiju”. Proti, vienlaikus ar šo projektu tiks virzīti grozījumi likumā „Par policiju” un tajā ietvertais regulējums nebūs attiecināms uz DP. Nepieciešamība papildināt tiesību uzskaitījumu visām VDI pamatojama arī ar līdzšinējo praksi, kad konstatēta nekonsekvence VDI pienākumu un tiesību uzskaitījumā, kā arī pienākumu izpilde nav iespējama bez attiecīgu tiesību īstenošanas. Piemēram, VDI (Likuma 10.pants) ir uzlikts pienākums vākt, uzkrāt, analizēt un izmantot visa veida ar valsts drošību saistītu informāciju. Vienlaikus tam pretim nav precīzi nostiprināta arī šāda tiesība. Tāpat Likumā ir noteikts pienākums aizsargāt valsts noslēpumu un citas valstij vitāli svarīgas intereses, novērst vai neitralizēt valsts drošības apdraudējumu. Likumā un SAB likumā ir noteikts arī pienākums par valsts drošības jomā konstatētajiem noziedzīgiem nodarījumiem iegūtās informācijas un materiālu iesniegšana prokuratūrai vai izmeklēšanas iestādei, kuras kompetencē ir veikt pirmstiesas izmeklēšanu par konkrēto noziedzīgu nodarījumu. Tādējādi ne tikai DP, bet arī pārējo VDI funkcijās ietilpst atbilstoši savai kompetencei veikt preventīvo darbu valsts drošības aizsardzības jomā. Lai šo pienākumu atbilstoši varētu īstenot, ir svarīgi atjaunot ar likumu „Grozījumi Valsts drošības iestāžu likumā”, kas stājās spēkā 2002.gada 24.jūlijā, no Likuma izslēgtās VDI amatpersonas tiesības brīdināt personas par prettiesiskām darbībām, kas vērstas pret valsts drošību. Tāpat, lai varētu izpildīt noteiktos pienākumus valsts drošības apdraudējuma novēršanā vai neitralizēšanā, Likumā nepieciešams nostiprināt tiesību izsaukt uz VDI jebkuru personu sakarā ar informācijas pārbaudi, kā arī lietām un materiāliem, kuru izskatīšana ir VDI kompetencē. Atzīmējams, ka šobrīd šajā jomā ir fragmentārs tiesiskais regulējums, piemēram, pārrunu veikšana ir precīzi noteikta likumā „Par valsts noslēpumu”, taču tā var būt vienlīdz aktuāla, piemēram, VDI pildot no Imigrācijas likuma vai Publisku svētku un izklaides pasākumu drošības likuma izrietošas funkcijas.  Ņemot vērā minēto, līdzās tiesībām, kas jau šobrīd paredzētas VDI amatpersonām, Likums tiks papildināts ar tiesībām VDI amatpersonai, ņemot vērā arī likumā „Par policiju” definētās tiesības, kas attiecināmas uz VDI:   * iegūt, reģistrēt, apstrādāt, apkopot, analizēt un glabāt attiecīgās valsts drošības iestādes funkciju izpildei nepieciešamo informāciju – atbilstoši VDI noteiktajam pienākumam veikt šādas darbības; * savas kompetences ietvaros izsaukt uz valsts drošības iestādi jebkuru personu sakarā ar informācijas pārbaudi, kā arī ar lietām un materiāliem, kuru izskatīšana ir valsts drošības iestādes kompetencē, kas atbilst VDI noteiktajiem pienākumiem iegūt informāciju un novērst valsts drošības apdraudējumus; * ja personas rīcībā ir konstatētas pazīmes, kas liecina par prettiesiskas darbības iespējamību, izteikt personai brīdinājumu par likuma pārkāpuma kas ir vērsta pret valsts drošību vai var tai kaitēt, nepieļaujamību, kas ir preventīvs pasākums valsts drošības nodrošināšanai.   Ņemot vērā to, ka DP vienlaikus ir arī izmeklēšanas iestāde, papildus minētajām VDI amatpersonas tiesībām, DP amatpersonām Projektā tiek paredzētas šādas tiesības:   * ja persona pēc izsaukuma saņemšanas bez attaisnojoša iemesla neierodas valsts drošības iestādē saistībā ar lietu un materiālu izskatīšanu, likumā noteiktajā kārtībā veikt to piespiedu atvešanu. Kārtību, kādā tiek veikta piespiedu atvešana, nosaka Kriminālprocesa likums; * savas kompetences ietveros prasīt, lai personas pārtrauc likumpārkāpumus un citu rīcību, kura traucē valsts drošības iestādes amatpersonu pilnvaru izpildi, kā arī lietot pret likumpārkāpējiem paredzētos piespiedu līdzekļus; * likumā noteiktajā kārtībā aizturēt un turēt apsardzībā personas, kuras tiek turētas aizdomās vai apsūdzētas noziedzīgu nodarījumu vai administratīvo pārkāpumu izdarīšanā. Kārtību, kādā aiztur un tur apsardzībā personas nosaka Kriminālprocesa likums, Aizturēto personu turēšanas kārtības likums, kā arī Latvijas Administratīvo pārkāpumu kodekss; * savas kompetences ietvaros uz laiku ierobežot vai pārtraukt transporta vai gājēju kustību ielās un uz ceļiem, kā arī personu iekļūšanu atsevišķās vietās vai objektos un izkļūšanu no tiem, ja to prasa valsts drošības, sabiedrības drošības, personu dzīvības, veselības un mantas aizsardzības, kā arī izmeklēšanas intereses.   Ar projektu tāpat paredzēts Likumā ietvert šobrīd jau likumā “Par policiju” ietvertās tiesības nepieciešamības gadījumā izsludināt un izmaksāt atlīdzību jebkurai personai par palīdzību valsts drošības apdraudējuma pārvarēšanā, kā arī noziedzīga nodarījuma atklāšanā un noziedzīgu nodarījumu izdarījušo personu aizturēšanā. Ņemot vērā to, ka šādu gadījumu rašanās var būt ļoti reti un iepriekš nav precīzi prognozējama, tāpat kā tas būtu līdz šim, to apmaksai finansējums nepieciešamības gadījumā būtu sedzams piešķirtā budžeta ietvaros vai no valsts budžeta 74. resora “Gadskārtējā valsts budžeta izpildes procesā pārdalāmais finansējums” programmas 02.00.00 “Līdzekļi neparedzētiem gadījumiem”.  Vienlaikus ar projektu paredzēts precizēt normu, kas noteic, ka informācija, kas iegūta, īstenojot VDI amatpersonām piešķirtās tiesības, izmantojama tikai izlūkošanas, pretizlūkošanas un kriminālprocesuālās darbības ietvaros, lai novērstu domstarpības praksē un skaidri noteiktu, ka minētā informācija izmantojama arī, veicot personas pārbaudi pieejai valsts noslēpumam.  Projektā tiek veiktas izmaiņas arī Likumā noteiktajās prasībās personas pieņemšanai dienestā (darbā), papildinot tās ar jauniem kritērijiem, kuriem jāatbilst VDI amatpersonai – proti, tās veselības stāvoklim, psiholoģiskajām īpašībām un fiziskajai sagatavotībai jāatbilst VDI vadītāja noteiktajām prasībām konkrētām amatu kategorijām, tai nepieciešama augstākā izglītība (ar atsevišķiem izņēmumiem), tā nevar būt ar likumu vai tiesas nolēmumu aizliegtas organizācijas dalībnieks, tā nevar būt atvaļināta no valsts dienesta ar disciplinārsodu – atbrīvošana no amata vai atvaļināšana no dienesta, un no disciplinārlietā pieņemtā lēmuma spēkā stāšanās brīža nav pagājuši vismaz pieci gadi, kā arī attiecīgajai personai līdz Valsts drošības iestāžu amatpersonu izdienas pensijas likumā noteiktā izdienas pensijas vecuma sasniegšanai jāspēj dienēt ne mazāk kā piecus gadus (ar atsevišķiem izņēmumiem). Šie uzskaitītie kritēriji, tajā skaitā amatpersonas veselības stāvokļa, fizisko un psiholoģisko īpašību atbilstības izvērtējums ir būtiski un līdz šim nav bijuši pietiekami nostiprināti ārējā normatīvā regulējumā (daļēji tas nodrošināts DP amatpersonām ar speciālajām dienesta pakāpēm atbilstoši Iekšlietu sistēmas likumam). Līdz ar to šie un citi paredzētie precizējumi ļaus izveidot tiesisku sistēmu VDI amata kandidātu atbilstības pilnvērtīgai novērtēšanai.  Izmaiņas, tostarp redakcionāli precizējumi veikti arī esošajā regulējumā par VDI amatpersonām piemērojamiem disciplinārsodiem. Jāatzīmē, ka līdz šim DP saistošie normatīvie akti – Likums un Iekšlietu sistēmas likums šajā jautājumā paredzēja atšķirīgus nosacījumus. Likumā nav noteikts termiņa ierobežojums pazemināšanai amatā, savukārt Iekšlietu sistēmas likums nosaka šā soda ilgumu – no sešiem mēnešiem līdz vienam gadam.  Tāpat Projektā ir paredzēts noteikt lēmumu par VDI amatpersonu un darbinieku disciplināro sodīšanu, kā arī lēmumu par VDI amatpersonu atvaļināšanu, kas ir saistīti ar izlūkošanas vai pretizlūkošanas darbību, pārsūdzību Administratīvajā apgabaltiesā, kura lietu izskatīs kā pirmās instances tiesa. Jāatzīmē, ka dienests VDI ir speciāls dienesta veids. VDI veic speciālas valsts funkcijas valsts drošības nodrošināšanai, kas pamatā ietver izlūkošanas un pretizlūkošanas darbību. Līdz ar to VDI darbībā ievērojams visstingrākais pretizlūkošanas režīms, kas saistīts ar īpaši sensitīvas ar valsts drošību saistītas informācijas apstrādi un nepieciešamību ierobežot to personu loku, kam šāda informācija ir pieejama.  Līdz ar to ir nepieciešams paredzēt arī īpašu procesuālu kārtību strīdu izskatīšanai, kas var būt saistīti ar disciplināratbildības piemērošanu, kā arī VDI amatpersonu atvaļināšanu no dienesta gadījumos, ja VDI vadītāja lēmums ir saistīts vai tā pamatā ir izlūkošanas vai pretizlūkošanas darbības. Vienīgais veids, kā nodrošināt minēto, ir samazinot instanču skaitu, kādā tiek izskatīti strīdi par disciplinārsoda piemērošanu, kā arī VDI amatpersonu atvaļināšanu no dienesta.  Šādai kārtībai, ņemot vērā VDI informācijas aizsardzības specifisko režīmu, ir jāatbilst citos normatīvajos aktos nostiprinātajai kārtībai gadījumiem, kad izskatāmā lieta kopumā ir saistīta ar valsts drošību un VDI veikto pretizlūkošanas un izlūkošanas procesu (likums „Par valsts noslēpumu” (t.sk. likumprojekts „Grozījumi likumā „Par valsts noslēpumu”” (Saeimas likumprojekts Nr. 1006/Lp12)), Nacionālās drošības likums). Tādējādi arī Likumā attiecībā uz lēmuma par disciplinārsoda piemērošanu un atvaļināšanu no dienesta pārsūdzēšanu gadījumos, ja VDI vadītāja lēmums ir saistīts ar izlūkošanu un pretizlūkošanu, ir nepieciešams noteikt izņēmumu no vispārējās kārtības. Vienlaikus jāņem vērā, ka minēto lēmumu pārsūdzības procesā lieta ir jāizskata pēc būtības. Izvērtējot citos normatīvajos aktos paredzētos izņēmumus no vispārējās kārtības, secināms, ka visatbilstošākais risinājums būtu paredzēt personas tiesības iesniegt sūdzību tiesā vienā instancē, kas izskatītu lietu pēc būtības (Administratīvajā apgabaltiesā) ar iespēju tiesas nolēmumu pārsūdzēt Augstākajā tiesā kasācijas kārtībā (šāda kārtība ir paredzēta Nacionālās drošības likumā attiecībā uz Ministru kabineta lēmumu attiecībā uz nacionālajai drošībai nozīmīgām komercsabiedrībām pārsūdzēšanu).  Jāatzīmē, ka Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm disciplināratbildības likuma 25.pants noteic, ka ministra, kā arī Iekšlietu ministrijas valsts sekretāra lēmumu par disciplinārsoda piemērošanu var pārsūdzēt tiesā Administratīvā procesa likumā noteiktajā kārtībā mēneša laikā no lēmuma spēkā stāšanās dienas. Savukārt Administratīvās rajona tiesas spriedumu par disciplinārsoda — rājiens vai piezīme — piemērošanu var pārsūdzēt, iesniedzot kasācijas sūdzību Augstākās tiesas Administratīvo lietu departamentam. Līdz ar to jau šobrīd atsevišķos gadījumos ir paredzēta lēmumu par disciplinārsoda piemērošanu pārsūdzēšana divās tiesu instancēs.  Attiecība uz gadījumiem, kad VDI vadītāja lēmums nebūs saistīts ar izlūkošanas vai pretizlūkošanas informāciju, šāds VDI vadītāja lēmums būs pārsūdzams Administratīvā procesa likumā noteiktajā kārtībā trīs tiesu instancēs.  Izmaiņas veiktas arī normā par VDI amatpersonu izdienas pensijām. Tās nepieciešamas saistībā ar VDI amatpersonu izdienas pensiju likuma spēkā stāšanos - jāprecizē atsauce uz izdienas pensiju reglamentējošo normatīvo aktu.  **Papildus Likuma grozījumiem un papildinājumiem, kas paredzēti ceturtajā nodaļā un sestajā nodaļā Projekts paredz atsevišķas izmaiņas arī Likuma pirmajā un trešajā nodaļā.**  Pirmajā nodaļā “Vispārīgie noteikumi” paredzēts precizēt likuma mērķi atbilstoši Likuma ceturtajā nodaļā un sestajā nodaļā paredzētajam regulējumam. Savukārt trešajā nodaļā “Valsts drošības iestāžu organizācija” paredzēts precizēt VDI padomes kompetenci (Likuma 12.pants), ievērojot likumprojektā „Grozījumi likumā „Par valsts noslēpumu”” (Nr.1006/Lp12) noteikto. Likumprojektā ir ietverts deleģējums VDI padomei pēc saskaņošanas ar ģenerālprokuroru noteikt visām VDI saistošu un kopīgu regulējumu attiecībā uz personas pārbaudes procesa organizāciju, metodēm, taktiku, līdzekļiem un citiem jautājumiem, kas jāievēro personas pārbaudes procesā. Šādas pilnvaras VDI padomei līdz šim nav bijušas – pašlaik VDI padome ir tiesīga vien izskatīt normatīvo aktu projektus VDI darbības jautājumos un saskaņot VDI izlūkošanas un pretizlūkošanas darbību nolikumus, tādēļ 12.pantā nepieciešams precizēt, ka izskatīti tiek tikai ārējo normatīvo aktu projekti, savukārt attiecībā uz iekšējiem normatīvajiem aktiem nepieciešams pantu papildināt ar jaunu VDI padomes funkciju pieņemt VDI saistošus normatīvos aktus. Ņemot vērā to, ka personu pārbaudes pieejai valsts noslēpumam nav vienīgais visās VDI kopīgi risināmais jautājums, ir lietderīgi Projektā paredzēt VDI padomes kompetenci pieņemt iekšējos normatīvos aktus jebkurā jautājumā, kurā nepieciešama VDI saskaņota darbība.  Papildus šīm izmaiņām 12.pantā, Likuma trešo nodaļu paredzēts papildināt arī ar jaunu pantu „Valsts drošības iestādes vadītājs”. Šis pants cita starpā reglamentēs VDI vadītāja amatā iecelšanas un atbrīvošanas kārtību, lai saskaņotu regulējumu attiecībā uz DP un MIDD priekšnieku iecelšanu un atbrīvošanu. Savukārt attiecībā uz SAB direktora iecelšanu, ievērojot jau minēto atšķirību SAB institucionālajā pārraudzībā, kā arī to, ka SAB saskaņā ar likumu “Par valsts noslēpumu” izsniedz speciālās atļaujas pieejai valsts noslēpumam un nodrošina pretizlūkošanas režīma ievērošanu Ministru kabinetā, saglabājama SAB likumā pašlaik noteiktā kārtība SAB direktora iecelšanai amatā. Proti, DP un MIDD ir nozares ministriju padotībā (pārraudzībā) esošas iestādes, savukārt pārraudzību pār SAB saskaņā ar SAB likumu neveic nozares ministrija, bet gan Ministru kabinets. Minētais izskaidrojams ar atsevišķām atšķirībām SAB un pārējo VDI kompetencēs, kas galvenokārt izriet no likuma „Par valsts noslēpumu”, proti, SAB kā Latvijas Republikas nacionālās drošības iestādes statusa un SAB kompetenci veikt augstāko valsts amatpersonu (kandidātu) pārbaudes pieejai valsts noslēpumam. Papildus minētajam 12.1pantā noteiktas arī VDI vadītāja amata kandidātiem izvirzāmās prasības, kā arī VDI vadītāja pienākumi un tiesības, tajā skaitā tiesības bez saskaņošanas ar augstāku iestādi slēgt starpresoru vienošanās un izdot iekšējos normatīvos aktus,  ja vien to izdošanai Likumā nav noteikta atšķirīga kārtība. Šāda kārtība jau šobrīd ir noteikta Likuma 26. panta pirmajā un piektajā daļā attiecībā uz operatīvās darbības, pretizlūkošanas un izlūkošanas darbības, kā arī valsts noslēpuma aizsardzības sistēmas uzraudzību, ko veic ģenerālprokurors. Likumā skaidri nosakot, ka VDI iekšējie normatīvie akti un starpresoru vienošanās nav saskaņojamas ar augstāku iestādi, tiks ievērojami uzlaboti informācijas aizsardzības pasākumi VDI, nodrošinot, ka ar informāciju par VDI darba organizāciju, sadarbību un citiem ar iekšējām procedūrām saistītiem jautājumiem iepazīstas ļoti ierobežots cilvēku loks.  Papildus visām iepriekš minētajām izmaiņām Likuma trešajā nodaļā Projektā precizēti arī Likuma 17.pantā noteiktie informācijas aizsardzības nosacījumi. Pirmkārt, precizēts, ka tie attiecas ne vien uz dienestā esošajām vai atvaļinātajām personām, bet arī darbā esošajiem vai atvaļinātajiem darbiniekiem. Otrkārt, precizēts, ka aizsargājama ir ne vien tāda informācija, kas attiecīgajai amatpersonai vai darbiniekam ir pieejama sakarā ar dienesta (darba) amata pienākumu pildīšanu, bet arī tāda informācija, kas tai bijusi pieejama šādā pašā sakarā. Precizēta arī norma par atļauju izpaust dienestā (darbā) iegūto informāciju, nosakot, ka tas izvērtējams katrā konkrētā gadījumā (neatkarīgi no procesa veida). Tāpat arī Projekts VDI darbības slepenības veicināšanai paredz šā panta papildināšanu ar jaunu daļu, nosakot, ka VDI iekšējie normatīvie akti un starpresoru vienošanās ir vismaz ierobežotas pieejamības informācija, ja vien likumā “Par valsts noslēpumu” nav noteikts citādi.  Šajā kontekstā būtiski atzīmēt, ka attiecībā uz VDI informācijas aizsardzību ir izveidojusies judikatūra un 2012.gada 15.jūnijā Augstākās tiesas Senāta Administratīvo lietu departamenta spriedumā[[2]](#footnote-3) ir secināts, ka privātpersonas tiesību ierobežojums saņemt neklasificētu informāciju no konkrētās iestādes un atšķirīgs kontroles mehānisms pār to būtu nesamērīgs iepretim valsts drošības interesēm, kas ir galvenais VDI (minētajā spriedumā – SAB) darbības mērķis un kam var kalpot attiecīgās informācijas nenodošana vispārējai zināšanai.  Ar grozījumu spēkā stāšanos kopumā būs novērsta situācija, kad valsts dienesta attiecībās faktiski tiek piemērotas Darba likuma normas. Vienotais VDI amatpersonu dienesta gaitas regulējums attieksies uz visām VDI amatpersonām, kā arī noteiktos jautājumos kā ierobežojumi pieņemšanai darbā, informācijas aizsardzības pienākums u.c.,līdzīgi kā līdz šim – arī uz darbiniekiem. Ņemot vērā to, ka Projekts paredz dienesta tiesisko attiecību noregulējumu, kā rezultātā turpmāk zudīs nepieciešamība pēc darba tiesisko attiecību piemērošanas dienesta tiesiskajās attiecībās, tajā skaitā darba līgumu noslēgšanas, tas paredz arī Likuma papildināšanu ar pārejas noteikumiem, kuros paredzēta kārtība, kādā šis process organizējams gan attiecībā uz valsts drošības iestāžu dienestā esošām amatpersonām, ar kurām ir noslēgti darba līgumi, gan attiecībā uz DP amatpersonām ar speciālajām dienesta pakāpēm.  Pārejas noteikumi ietverti arī attiecībā uz saistīto normatīvo aktu izdošanu – noteikts termiņš, kurā Ministru kabinetam jāizdod noteikumi par VDI apliecībām, kā arī termiņš, kurā Ministru kabinets iesniedz izskatīšanai Saeimā saistītos likumprojektus.  Ņemot vērā plānotās izmaiņas Likumā attiecībā uz kritērijiem, kuriem jāatbilst personai, lai varētu dienēt vai strādāt VDI, pārejas noteikumi paredz īpašus nosacījumus tām personām, kuras dienestā vai darbā pieņemtas pirms izmaiņu spēkā stāšanās, tai skaitā paredzēts pārejas noteikumu regulējums, liekot uzsvaru uz to, ka dienesta tiesiskās attiecības faktiski tiek turpinātas. Jāņem vērā, ka grozījumi skar trīs VDI nodarbināto personu kategorijas, proti, VDI darbinieki, kuriem, neskatoties uz to, ka tiesiskās attiecības ar VDI netiek grozītas (to pamatā būs darba līgums), būs saistošas Projektā paredzētās prasības, kas nebija ietvertas Likumā, attiecībā uz pienemšanu un atrašanos amatā VDI (darbinieka statusā) (piemēram, prasības pēc augstākās izglītības), VDI amatpersonas, kuras jau šobrīd ir VDI dienestā, taču, dienesta regulējuma iztrūkuma dēļ ar šīm amatpersonām ir noslēgts darba līgums, un VDI amatpersonas, kuras vienlaicīgi ir arī Iekšlietu ministrijas sistēmas un Ieslodzījuma vietu pārvaldes amatpersonas ar speciālajām dienesta pakāpēm. Līdz ar to izmaiņas ir tajā pašā tiesiskajā režīmā, kuram jau šobrīd piederīgas ir visas tās amatpersonas, uz kurām attieksies minētie grozījumi.  Projekts neparedz jaunu amata statusu vai esošo dienesta VDI attiecību izbeigšanu, līdz ar to nav paredzēta atbrīvošana no amata. Faktiski amatpersonai tiek piedāvāts turpināt dienestu tajā pašā amatā, kurā jau tā atrodas, ar atsevišķām izmaiņām, kas skar dienesta attiecību noregulējumu. Vienlaikus amatpersonām pēc iepazīšanās ar izmaiņām dienesta nosacījumos, ir tiesības (ar kurām ir darba līgums) uzteikt līgumu. Savukārt DP amatpersonas ar speciālajām dienesta pakāpēm turpmāk uzskatāmas par VDI amatpersonām, saglabājot iespēju amatpersonai tikt pārceltai uz citu amatu Iekšlietu sistēmas iestādē vai Ieslodzījuma vietu pārvaldē vēl trīs mēnešus pēc grozījumu spēkā stāšanās. Jānorāda, ka speciālā pakāpe DP nav sasaistīta ar atlīdzības jautājumu, savukārt jautājums par Atlīdzības likumā noteiktajām sociālajām garantijām tiks risināts kompleksi visām VDI amatpersonām.  Skatot projektu kontekstā ar Atlīdzības likuma 17. panta noregulējumu, nepiekrišana turpināt dienestu nebūtu par pamatu atvaļināšanas pabalsta izmaksāšanai.  Tāpat arī pārejas noteikums paredzēts attiecībā uz MIDD priekšnieka amata pilnvaru termiņu (pārejas noteikums nosaka brīdi, no kura termiņu uzsāk skaitīt), jo amatā esošais priekšnieks ir iecelts uz nenoteiktu laiku, savukārt Projekts paredz termiņa – 5 gadi – noteikšanu.  Ņemot vērā to, ka DP vairs nebūs saistošas Iekšlietu sistēmas likuma normas, pārejas noteikumi papildināmi arī ar tiesībām DP priekšniekam atvaļinātajām DP amatpersonām, kurām atbilstoši Iekšlietu sistēmas likuma regulējumam ir tiesības valkāt svētku (parādes) formas tērpu, noteiktos gadījumos noteikt aizliegumu to darīt. Šāds regulējums šobrīd ir iekļauts Iekšlietu sistēmas likuma 44.1 pantā. Jau šobrīd noteiktie kritēriji, kad DP priekšnieks šādu aizliegumu var paredzēt, papildināmi ar nosacījumi, ka ierobežojumu var noteikt, ja tas nav savienojams ar dienesta interesēm.  Visbeidzot pārejas noteikumi papildināmi ar regulējumu DP iesāktām, bet līdz likuma spēkā stāšanās brīdim nepabeigtām disciplinārlietām, paredzot, ka šādas lietas tiek izskatītas un pabeigtas, attiecīgi pieņemot lēmumu par disciplinārsoda piemērošanu vai lietas izbeigšanu atbilstoši Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm disciplināratbildības likuma regulējumam, kas bija spēkā līdz plānoto grozījumu Valsts drošības iestāžu likumā spēkā stāšanās brīdim. Tāpat pārejas noteikumi paredz, ka sods šādās lietās tiek izpildīts atbilstoši minētajam likumam.  Papildus norādāms, ka neskatoties uz Ministru kabineta 2009. gada 3. februāra noteikumos Nr. 108 “Normatīvo aktu projektu sagatavošanas noteikumi” ietverto prasību sagatavot jaunu likumprojektu, jo tā normu apjoms pārsniedz pusi no spēkā esošā likuma normu apjoma, Projekts ir sagatavots kā grozījumu likumprojekts. Kā norādīts Valsts kancelejas izstrādāto Normatīvo aktu projektu izstrādes rokasgrāmatā (*pieejams https://tai.mk.gov.lv/*), atsevišķos gadījumos var būt attaisnojama grozījumu izdarīšana likumā arī gadījumā, ja grozījumu apjoms pārsniedz pusi no spēkā esoša likuma normu apjoma.  Jāatzīmē, ka ar Projektu netiek mainīts valsts drošības iestāžu darbības mērķis, pamatprincipi, valsts drošības iestāžu statuss un organizācija, kā arī normas attiecībā uz VDI struktūru, to darbības finansēšanu, vispārējo vadību un kontroli, kā arī tiek saglabāta esošā likuma struktūra, kas ar Projektu netiek grozīta, bet gan papildināta ar vienu jaunu nodaļu. Tādējādi grozījumi arī neapgrūtinās likuma uztveramību.  Ņemot vērā minēto, kā arī to, ka praksē ir gadījumi, kad grozījumu likumprojektā ir vairāk grozījumu, nekā normas spēkā esošajā likumā, kā arī to, ka ir svarīgi saglabāt Valsts drošības iestāžu likumu kā pamatlikumu valsts drošības iestāžu darbībai, nemainot tā nosaukumu, Projekts ir izstrādāts kā grozījumu likumprojekts. |
| 3. | Projekta izstrādē iesaistītās institūcijas | Projektu izstrādāja VDI amatpersonu darba grupa, un tas ir saskaņots VDI padomē. |
| 4. | Cita informācija | Likumprojekts tiks īstenots valsts drošības iestādēm piešķirto valsts budžeta līdzekļu ietvaros**.** |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | VDI amatpersonas un darbinieki. |
| 2. | Tiesiskā regulējuma ietekme uz tautsaimniecību un administratīvo slogu | Projekts tautsaimniecību neietekmē.  Projekta ieviešana neradīs papildus administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |
|  |
|  |
|  |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Vienlaikus ar šo Projektu ir izstrādāti un tiek virzīti pieņemšanai šādi saistītie likumprojekti:  1) „Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā”;  2) „Grozījums Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm disciplināratbildības likumā”;  3) „Grozījumi likumā „Par policiju””;  4) „Grozījumi Valsts un pašvaldību institūciju amatpersonu un darbinieku atlīdzības likumā”;  5) „Grozījums Valsts drošības iestāžu amatpersonu izdienas pensiju likumā”.  Papildus norādāms, ka nepieciešams veikt šādas izmaiņas normatīvajos aktos:   * Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā un uz tā pamata izdotajos Ministru kabineta noteikumos (2009. gada 10. februāra noteikumi Nr.137 „Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm formas tērpu un atšķirības zīmju aprakstu, speciālā apģērba, individuālo aizsardzības līdzekļu, ekipējuma un inventāra veidiem un to izsniegšanas normām”; 2006. gada 24. oktobra noteikumi Nr. 873 „Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm amata aprakstu izstrādāšanas kārtība”), Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm disciplināratbildības likumā, kā arī likumā „Par policiju” un uz tā pamata izdotajos Ministru kabineta noteikumos (2017. gada 21. marta noteikumi Nr. 153 “Kārtība, kādā policija veic videonovērošanu, izmantojot tehniskos līdzekļus, kā arī šādas novērošanas rezultātā iegūto datu apstrādi”; 2017. gada 31. janvāra noteikumi Nr. 57 “Aizturēto, apcietināto un notiesāto personu konvojēšanas kārtība”), no to regulējuma jomas izslēdzot DP amatpersonas. Jānorāda, ka arī turpmāk, tāpat kā līdz šim, uz VDI amatpersonām likuma „Par policiju” regulējums attieksies atbilstoši VDI likuma 19. panta pirmās daļas 7. punktā noteiktajam, proti, VDI amatpersonai, pielietojot fizisku spēku un speciālos līdzekļus, jāievēro likuma “Par policiju” prasības; * Valsts drošības iestāžu amatpersonu izdienas pensiju likumā, precizējot normu par Iekšlietu ministrijas Centrālās medicīniskās ekspertīzes komisijas atzinumu, kas turpmāk vairs nebūs saistoša DP amatpersonām. Papildus jānorāda, ka DP amatpersonām līdz ar projektā paredzēto grozījumu spēkā stāšanos, t.i., ar 2019. gada 1. janvāri, neturpināsies Iekšlietu ministrijas sistēmas iestāžu amatpersonas ar speciālo dienesta pakāpi izdienas stāžs. Vienlaikus, amatpersonām, kurām vēsturiski būs izveidojies gan minētais izdienas stāžs amatā ar speciālo dienesta pakāpi, gan izdienas stāžs dienestā valsts drošības iestādē, atvaļinoties no dienesta arī turpmāk saglabāties iespēja izvēlēties vienu izdienas pensiju, ja tā atbildīs kritērijiem, kas ļauj pretendēt uz vairākām izdienas pensijām. Paredzams, ka DP amatpersonas turpmāk izvēlēsies saņemt valsts drošības iestādes amatpersonas izdienas pensiju, jo likums “Par izdienas pensijām Iekšlietu ministrijas sistēmas darbiniekiem ar speciālajām dienesta pakāpēm” izdienas stāžā pilnā apmērā neparedz ieskaitīt laiku, ko amatpersona nodienējusi valsts drošības iestādē. Savukārt, amatpersonai turpinot dienestu DP, laiku, ko tā nodienējusi Iekšlietu sistēmā amatā ar speciālo dienesta pakāpi ieskaita valsts drošības iestādes amatpersonas izdienas stāžā pilnā apmērā; * Valsts un pašvaldību amatpersonu un darbinieku atlīdzības likumā (turpmāk – Atlīdzības likums), nosakot VDI amatpersonu atvaļinājumu regulējumu un harmonizējot ar dienestu saistītās sociālās garantijas VDI amatpersonām. Proti, attiecībā uz DP amatpersonām ar speciālo dienesta pakāpi vairs nebūs attiecināmas Atlīdzības likuma speciālās tiesību normas par sociālajām garantijām, tai skaitā, pabalstiem, kompensācijām, kā arī apmaksātu veselības aprūpi, jo turpmāk uz visām DP amatpersonām attieksies izmantotais apzīmējums „VDI amatpersona”. Lai nepasliktinātu DP amatpersonu, kurām ir piešķirtas speciālās dienesta pakāpes, sociālās garantijas, kā arī harmonizētu sociālās garantijas ar citām VDI amatpersonām, kuras tāpat izpilda VDI likumā noteiktās funkcijas, Atlīdzības likumā izdarāmi grozījumi, kas paredz saglabāt esošās sociālās garantijas un attiecināt arī uz VDI amatpersonām, jo sevišķi attiecībā uz piemaksām, pabalstiem, kompensācijām un apmaksātu veselības aprūpi. Tāpat iekļaujams regulējums par VDI amatpersonu atvaļinājumu un atsaukšanu no tā; * SAB likumā, lai novērstu atsevišķu normu dublēšanos ar Likumu, kā arī citas pretrunas; * Ministru kabineta 2004. gada 17.augusta noteikumos Nr. 716 „Militārās izlūkošanas un drošības dienesta nolikums”, lai nodrošinātu konsekvenci ar Likumu, paredzot, ka MIDD ir aizsardzības ministra padotībā.   Nepieciešams izdot Ministru kabineta noteikumus, kas nosaka VDI amatpersonas apliecības paraugu, atzīstot par spēku zaudējušiem Ministru kabineta 2007. gada 4. decembra noteikumus Nr. 837 „Noteikumi par Drošības policijas amatpersonu” dienesta apliecības paraugu un dienesta apliecības izsniegšanas un nodošanas kārtību”. |
| 2. | Atbildīgā institūcija | VDI. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nav plānota, jo tas attiecas uz atsevišķu personu loku – VDI amatpersonām – un sabiedrību kopumā neietekmēs. |
| 2. | Sabiedrības līdzdalība projekta izstrādē | Nav. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VDI. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts padarīs VDI funkciju izpildi efektīvāku, vienlaikus neietekmējot institucionālo struktūru.  Jaunu institūciju izveide, esošu institūciju likvidācija vai reorganizācija nebūs nepieciešama.  Projekta izpilde notiks esošo pārvaldes funkciju un cilvēkresursuietvaros. |
| 3. | Cita informācija | Nav. |

Aizsardzības ministra vietā –

iekšlietu ministrs R.Kozlovskis

Vīza: valsts sekretārs J.Garisons

I.Rudzīte, 67177879

Inese.Rudzite@midd.gov.lv

1. Deklarācija par Māra Kučinska vadītā Ministru kabineta iecerēto darbību īstenošanai. 2016. *<http://mk.gov.lv/sites/default/files/editor/20160210_mkucinskis_vald_prior_gala_vers_0.pdf>* [↑](#footnote-ref-2)
2. 2012.gada 15.jūnija Augstākās tiesas Senāta Administratīvo lietu departamenta spriedums lietā Nr.A420823710, SKA-272/2012 [↑](#footnote-ref-3)